
Δευτέρα, 7 Σεπτεμβρίου 2026

ΔΕΛΤΙΟ ΤΥΠΟΥ

Συνέχεια ενημέρωσης σχετικά με τη σύγκρουση σκαφών και τον θάνατο 71χρονου ημεδαπού στα Ίσθμια-Θάνατος άνδρα στα Χανιά - Εντοπισμός και διάσωση 33 αλλοδαπών στους Καλούς Λιμένες-Διακομιδή ασθενούς

Συνέχεια ενημέρωσης:	
Σε συνέχεια της ενημέρωσης αναφορικά με τη σύγκρουση θαλαμηγού (Θ/Γ) σκάφους σημαίας Μάλτας με λέμβο, την 05.09.2026, στη θαλάσσια περιοχή 5 ν.μ. ανατολικά της διώρυγας της Ισθμού Κορίνθου, η οποία είχε ως αποτέλεσμα τον θανάσιμο τραυματισμό 71χρονου ημεδαπού:
Τις βραδινές ώρες χθες, πραγματοποιήθηκε επιθεώρηση στο Θ/Γ σκάφος από εξουσιοδοτημένο επιθεωρητή Κράτους Λιμένα (Port State Control), στο πλαίσιο εφαρμογής του Μνημονίου Συνεννόησης των Παρισίων (Paris MoU). Κατά τον έλεγχο διαπιστώθηκαν σημαντικές ελλείψεις (deficiencies) που αφορούν τη συμμόρφωση του Θ/Γ με τις Διεθνείς Συμβάσεις, με αποτέλεσμα να επιβληθεί στο σκάφος το μέτρο της κράτησης (detention). 
Από το Β’ Λιμενικό Τμήμα Ισθμίας του Λιμεναρχείου Κορίνθου, που διενεργεί την προανάκριση, κινήθηκε η διαδικασία επιβολής των προβλεπόμενων διοικητικών κυρώσεων.

*****

Τις απογευματινές ώρες την 05.09.2026, ενημερώθηκε η Λιμενική Αρχή των Χανίων ότι ένας 36χρονος ημεδαπός ανασύρθηκε χωρίς τις αισθήσεις του, από τη θαλάσσια περιοχή δυτικά Αγίων Αποστόλων Δήμου Χανίων. Ο 36χρονος μεταφέρθηκε με ασθενοφόρο όχημα του ΕΚΑΒ στο Γενικό Νοσοκομείο Χανίων όπου διαπιστώθηκε ο θάνατός του. Από το Α’ Λιμενικό Τμήμα του Κεντρικού Λιμεναρχείου Χανίων που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Κρήτης.

*****	

Τις πρωινές ώρες σήμερα, ενημερώθηκαν οι Λιμενικές Αρχές της Αγίας Γαλήνης, του Κόκκινου Πύργου και των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε μία λέμβο με αλλοδαπούς επιβαίνοντες, στη θαλάσσια περιοχή 55 ν.μ. νότια των Καλών Λιμένων. Οι 33 αλλοδαποί (31 άντρες και 2 ανήλικοι) περισυλλέχθηκαν από ένα πλοίο της δύναμης Frontex και στη συνέχεια μετεπιβιβάστηκαν σε Ναυαγοσωστικό σκάφος Λ.Σ. - ΕΛ.ΑΚΤ. (Ν/Γ), με το οποίο μεταφέρθηκαν στο λιμάνι της Αγίας Γαλήνης. Στη συνέχεια, οι διασωθέντες μεταφέρθηκαν σε χώρο φιλοξενίας στο Ρέθυμνο, συνοδεία στελεχών του Λιμενικού Σταθμού Αγίας Γαλήνης.

*****

Τις πρωινές ώρες σήμερα, ενημερώθηκαν οι Λιμενικές Αρχές του Κόκκινου Πύργου, των Καλών Λιμένων, της Αγίας Γαλήνης και της Ιεράπετρας, για περιστατικό αγνοούμενου ανήλικου αλλοδαπού, χειριστή όρθιας κωπηλατικής σανίδας (SUP), στη θαλάσσια περιοχή «ΔΥΣΚΟΣ» Δήμου Γόρτυνας Ηρακλείου Κρήτης. Στην περιοχή μετέβησαν ένα Περιπολικό σκάφος Λ.Σ. - ΕΛ.ΑΚΤ., ένα Περιπολικό όχημα Λ.Σ. - ΕΛ.ΑΚΤ. από ξηράς, το επιβατηγό – τουριστικό (Ε/Γ – Τ/Ρ) «ΑΣΚΛΗΠΙΟΣ» Ν. Η. 408, το αλιευτικό (Α/Κ) «ΑΝΕΜΟΣ» Ν. Η. 298, καθώς και το ιδιωτικό σκάφος «ΕΛΛΗ» Λ. Η. 4364. Ο ανήλικος, εντοπίστηκε καλά στην υγεία του σε παρακείμενη βραχώδη ακτή, όπου εξήλθε με ίδιες δυνάμεις. Στη συνέχεια μεταφέρθηκε με το Περιπολικό όχημα Λ.Σ.-ΕΛ.ΑΚΤ. στο Κέντρο Υγείας Μοιρών Ηρακλείου για προληπτικούς λόγους.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διεκομίσθη, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ., 30χρονης, η οποία έχρηζε άμεσης νοσοκομειακής περίθαλψης.

